Venere (divinitæ)

Venere (in latin Venus) a l'ea unna divinitæ roman-a, identificä con l'Afrodite grega.

 Descriçion e stöia 
A l'è a dea da bellessa, dell'amô, da feconditæ. Pe via dell'ascimilasion con Afrodite, resta diffiçile capî quæ fissan i sö caratteri originali: gh'è chi pensa che a fisse unna antiga dea italica da natüa feconda; defæti a protezzeiva orti e giardin. Segundo atri, a l'ea da sempre scimile a Afrodite. 

A Romma se çelebrava o 19 de Agosto l'anniversaio da dedicasion di sö dui templi ciü antighi: quello do Circo Mascimo e quello do bosco de Libitina. Pä che o cülto de Venere o provegnisse da Ardea. Invece a Venere-Afrodite ciü moderna a l'ea arrivä dä Siçilia e preçisamente da Erice. 

Segundo un mito, Venere a l'ea figgia de Zeus e Dion; unn'atra verscion a dixeiva che a dea, nasciüa dä scciümma do mâ, a l'aveiva misso pë in sciâ tæra pe a primma votta in sce l'isoa de Çipro. 

Pe i Greghi Afrodite a l'ea moggë de Efesto (Vulcan). Ai tempi de l'Impeo Romano, Venere a costituiva unna cobbia divinn-a con Marte, conscideròu progenitô de Romolo: a famiggia Giulia, dä quæ l'ea vegnüo Giulio Cesare, a se dixeiva discendente dä Dea, e in to 46 a.C. o famoso dittatö o faxeiva consacrä o tempio de Venere Genitrixe. Notevoliscima l'è a quantitæ de opere d'arte inspiræ a Venere, in te l'antighitæ clascica comme in to Rinascimento (baste nominä a Nascita da Vénere do Sandro Botticelli a-i Uffizi).

 Atri progetti 

Categorîa:Mitologia romann-a